Diari Oficial de la Generalitat Valenciana


Sumari del DOGV 3321, del 02-09-1998 (1998/6463)

RESOLUCIÓ de 25 de juny de 1998, de la Direcció General de Treball, per la qual es disposa el registre i la publicació del Conveni Col·lectiu d’Estacions de Servei de la Comunitat Valenciana.
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3321

Data del DOGV
:   02-09-1998

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   1998/6463


Data del document
:   25-06-1998

Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 25 de juny de 1998, de la Direcció General de Treball, per la qual es disposa el registre i la publicació del Conveni Col·lectiu d'Estacions de Servei de la Comunitat Valenciana. [1998/L6463]
  
Vist el text articulat del Conveni Col·lectiu d'Estacions de Servei de la Comunitat Valenciana presentat davant d'aquesta Direcció General de Treball el dia 16 de juny de 1998, signat en data 1 de juny del mateix any, d'una part per la Federación Mediterránea de las Estaciones de Servicio i, d'una altra, pels representants de la Federació d'Indústries Afins d'UGT de València i la Federació d'Energia de CC.OO del País Valencià, i de conformitat amb allò que s'ha disposat en l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i en els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, aquesta Direcció General de Treball, de conformitat amb les competències que té transferides segons el Reial Decret 4.105/1982, de 29 de desembre, resol:
  
Primer
  
Ordenar-ne la inscripció en el Registre de Convenis Col·lectius de Treball d'aquesta direcció general, amb notificació a la Comissió Negociadora, i dipòsit del text original del conveni.
  
Segon
  
Disposar-ne la publicació en el Diari Oficial de la Generalitat Valenciana.
  
València, 25 de juny de 1998.- El director general de Treball: Román Ceballos Sancho
  
CAPÍTOL I
  
Àmbit d'aplicació
  
Article 1. Àmbit funcional
  
El present conveni regula les condicions de treball entre les empreses dedicades a l'activitat d'estacions de servei i els seus treballadors.
  
1. S'hi consideren empreses incloses:
  
Les estacions de servei, aparells assortidors o pals, que expenguen al públic carburants, lubricants, combustibles; i també els serveis de tenda o supermercat annexos, greixatge, llavada, conservació de cotxes i activitats complementàries que estiguen adscrites a les empreses o estacions de servei a què es refereix anteriorment.
  
2. S'hi consideren com treballadors inclosos els que amb aquest caràcter presten els seus serveis a les empreses anteriorment indicades.
  
Article 2. Àmbit territorial
  
Aquest conveni serà d'aplicació en tot l'àmbit de la Comunitat Valenciana, és a dir, a les províncies de Castelló, València i Alacant.
  
Article 3. Àmbit personal
  
Aquestes condicions de treball afectaran tot el personal empleat a les empreses incloses en tots els àmbits funcional i territorial anteriors.
  
No serà d'aplicació aquest conveni a les persones l'activitat de les quals es limite purament i simplement a l'acompliment de càrrec de conseller a les empreses que revestisquen la forma jurídica de societat i a les que exercisquen a les empreses càrrecs d'alta direcció, govern o consell, que es regiran per les seues normes específiques i per les que en el futur puguen ser-los d'aplicació.
  
Article 4. Àmbit temporal
  
1. Entrada en vigor
  
Aquest conveni entrarà en vigor a partir de l'endemà de la seua publicació en el Diari Oficial de la Generalitat Valenciana, a excepció d'allò que s'ha previst en la disposició addicional primera respecte dels seus efectes econòmics, i romandrà en vigor fins a la signatura d'un altre conveni.
  
Els efectes econòmics del conveni es retrotrauran a l'1 de gener de 1998.
  
2. Durada
  
La durada del conveni serà de dos anys, sent el període comprés des de l'1 de gener de 1998 fins el 31 de desembre de 1999.
  
3. Pròrroga
  
En el cas que cap de les parts legitimades denunciara el conveni amb trenta dies d'antelació respecte de la data de la seua caducitat, s'entendrà tàcitament prorrogat d'any en any, i així successivament.
  
4. Denúncia
  
La denúncia del conveni podrà efectuar-la qualsevol de les parts que intervenen, sempre que s'efectue amb una antelació mínima de trenta dies naturals respecte de la data d'acabament de la vigència, bé siga la inicial o la de les seues pròrrogues successives.
  
Article 5. Garanties personals
  
Tret d'allò que s'ha previst en l'article 27, relatiu al complement de nocturnitat, es respectaran totes les situacions personals que amb caràcter global excedisquen del pacte, enteses com quantitats brutes, i mantingudes estrictament ad personam.
  
Article 6. Vinculació a la totalitat
  
Les condicions ací pactades formen un tot orgànic i indivisible, i als efectes de l'aplicació pràctica, seran considerades globalment.
  
Article 7. Comissió Mixta d'Interpretació i Seguiment del Conveni
  
Es constitueix una Comissió Mixta d'Interpretació i Seguiment del Conveni de caràcter paritari (empresaris i treballadors). En conseqüència en formaran part vuit membres de la Federación de Estaciones de Servicio del Mediterráneo, quatre membres de la Federació d'Energia de CC.OO i quatre de la Federació d'Indústries Afins de UGT, elegits per les respectives representacions, amb independència dels assessors que cada part estime necessaris.
  
L'objecte d'aquesta Comissió és: solucionar amb caràcter previ i obligatori, qualsevol reclamació sobre la interpretació o exigència d'allò que s'ha concertat en aquest conveni, amb anterioritat a la presentació de demanda jurisdiccional, excepte en aquelles accions que tinguen imposat un termini de caducitat peremptori. Per a adreçar-se a aquesta Comissió Mixta, només podrà fer-se a través de les organitzacions signants del present conveni. Per a qualsevol reclamació relacionada amb aquest serà obligatori el dictamen mèdic de la Comissió Mixta.
  
Ambdues parts designen com a domicilis els de les seues respectives seus socials, és a dir, carrer Gascó Oliag, 6, entresol, plaça de Nàpols i Sicília, 3, i carrer Arquitecte Mora, 7, totes elles a València.
  
CAPÍTOL II
  
Organització del treball
  
Article 8. Organització del treball
  
La direcció i organització del treball és facultat de la direcció de l'empresa, dins el marc imposat en aquest conveni i en les disposicions legals i vigents a l'efecte.
  
L'objecte de l'organització del treball és aconseguir en l'empresa un nivell adequat de productivitat basat en la utilització òptima dels recursos humans i materials, sent això possible amb una actitud activa i responsable de les parts integrants: direcció i empleats.
  
Sense minva de la facultat al·ludida en els paràgrafs anteriors, els representants dels treballadors, tindran funcions d'orientació, proposta, emissió d'informes, etc., en allò relacionat amb l'organització i racionalització del treball, de conformitat amb la legislació vigent i d'acord amb allò que s'ha establit en aquest conveni.
  
Article 9. Noves tecnologies i formació
  
Quan a l'empresa s'introduïsquen noves tecnologies que puguen suposar per als treballadors modificació substancial de les seues condicions de treball o bé un període de formació o adaptació tècnica no inferior a un mes, s'hi hauran de comunicar amb caràcter previ als representants dels treballadors en el termini suficient per a poder analitzar i preveure les seues conseqüències pel que fa a: ocupació, salut laboral, prevenció de riscos, formació i organització del treball.
  
Així mateix, hauran de facilitar les empreses als treballadors afectats per aquest conveni la formació precisa per al desenvolupament de la seua nova funció, subscrivint qualssevol plans que calga per a l'adequada integració i promoció professionals.
  
CAPÍTOL III
  
Ingressos, contractació, plantilla i escalafons,
  
ascensos i cessaments
  
Article 10. Ingressos. Regla general
  
L'ingrés dels treballadors s'ajustarà a les normes legals generals sobre col·locació i a les especials per als distints col·lectius de treballadors.
  
Els treballadors inclosos en l'àmbit d'aplicació d'aquest conveni podran ser contractats sota qualsevol de les modalitats reconegudes per la legislació vigent en cada moment.
  
Article 11. Període de prova
  
L'ingrés dels treballadors es considerarà fet a títol de prova, durant un període que serà variable d'acord amb l'índole dels llocs que s'han de cobrir i que no podrà excedir del temps fixat en la següent escala:
  
Personal tècnic titulat: sis mesos
  
Personal administratiu: tres mesos
  
Personal operari
  
- Especialista: tres mesos
  
- Aprenent: un mes
  
Personal subaltern: dos mesos
  
Només s'entendrà que el treballador està subjecte al període de prova si així consta per escrit. Durant el període de prova, tant l'empresa com el treballador podrà resoldre lliurement el contracte sense termini de preavís i sense dret a cap indemnització.
  
Quan el treballador que estiga realitzant el període de prova no el supere, a les empreses on hi haja representants dels treballadors, la direcció estarà obligada a comunicar-li-ho per escrit.
  
Transcorregut el termini de prova, el treballador ingressarà en la plantilla amb tots els drets inherents al seu contracte i al conveni col·lectiu.
  
La situació d'incapacitat temporal, siga per malaltia o accident, interromprà el còmput d'aquest període, que es reprendrà a partir de la data de la incorporació efectiva al treball.
  
Article 12. Contractació
  
Atesa l'actual situació econòmica del sector, a fi d'aconseguir una major estabilitat en l'ocupació, vam acordar concertar el treball eventual acollit al Reial Decret-Llei 8/1997, de 16 de maig, de mesures urgents per a la millora de mercat de treball i el foment de la contractació indefinida, de conformitat amb l'apartat 1.b) de l'article 15 de l'ETT, amb els següents límits:
  
I. Tindrà una durada màxima de sis mesos, dins d'un període de 15 mesos, i es podrà prorrogar fins a un total de les tres quartes parts del període de referència màxim de 18 mesos.
  
II. Al terme dels tretze mesos i mig, quedarà com a fix de plantilla per al supòsit que no s'hi resolga.
  
III. Per al supòsit d'extinció per venciment, el treballador percebrà una indemnització que consistirà en 5 dies de salari per any treballat, sempre que excedisca de l'any.
  
IV. Els límits que de partida planteja el reial decret-llei esmentat, són modificats d'acord amb la possibilitat que estableix la llei de fer-ho per conveni col·lectiu sectorial, basant-nos, com queda dit, en l'article 15.1.b de l'Estatut dels Treballadors, que de manera literal diu «Per conveni col·lectiu sectorial podrà modificar-se la durada màxima d'aquests contractes o el període dins del qual es puguen realitzar en atenció al caràcter estacional de l'activitat en què les esmentades circumstàncies es puguen produir».
  
Article 13. Promoció i ascensos
  
Les places vacants existents a l'empresa es proveiran mitjançant els sistemes de lliure designació o de promoció interna d'acord amb els criteris que a continuació s'estableixen.
  
Els llocs de treball que comporten llocs de confiança o de comandament, en qualsevol nivell de l'estructura organitzativa de l'empresa, es cobriran mitjançant el sistema de lliure designació.
  
Per a la lliure designació tant del cap administratiu com del cap de torn, l'empresa valorarà també el mèrit, la formació, la capacitat i l'antiguitat dels treballadors que estigueren exercint llocs de treball semblants, sense perjudici de la seua llibertat per a designar personal alié a l'empresa.
  
Els restants llocs de treball seran coberts mitjançant promoció interna dels treballadors que estigueren exercint llocs de treball corresponents a nivells professionals semblants o inferiors als que han de ser proveïts.
  
Els ascensos s'entendran fets a prova, i quedarà confirmada la promoció als tres mesos. Si durant aquest termini es produïra la falta d'idoneïtat del seleccionat, aquest tornarà al seu anterior lloc de treball, i es podrà cobrir la vacant per personal alié a l'empresa.
  
Article 14. Cessaments voluntaris
  
Els treballadors que desitgen cessar voluntàriament en el servei de l'empresa estaran obligats a fer-ho saber a aquesta, complint els següents terminis de preavís:
  
- Personal tècnic titulat 2 mesos
  
- Personal administratiu 1 mes
  
- Resta de personal 15 dies
  
L'incompliment per part del treballador de l'obligació de preavisar amb la indicada antelació, donarà dret a l'empresa a descomptar-ne de la liquidació l'import del salari d'un dia per cada dia de retard en el preavís.
  
L'empresa estarà obligada a liquidar quan finalitze el termini els conceptes fixos que puguen ser calculats en aqueix moment.
  
CAPÍTOL IV
  
Classificació professional, mobilitat funcional i geogràfica
  
Article 15. Classificació funcional
  
Els treballadors afectats per aquest conveni, en atenció a les funcions que desenvolupen i d'acord amb les definicions que s'especifiquen en l'article següent, seran classificats en grups professionals.
  
Aquesta estructura professional pretén obtenir una raonable estructura en la prestació dels serveis, sense minva de la dignitat, oportunitat de promoció i justa retribució que corresponga a cada treballador.
  
Els actuals llocs de treball i categories professionals s'ajustaran als grups establits en aquest conveni.
  
Definició dels grups professionals
  
Article 16. Grup A. Personal tècnic titulat
  
Són aquells als quals per a complir la seua funció se'ls exigeix posseir un títol professional expedit per un centre docent mantingut oficialment per l'estat espanyol o per centres reconeguts per aquest, sempre que realitzen funcions pròpies dels seus respectius títols professionals.
  
Article 17. Grup B. Personal administratiu
  
Es considera personal administratiu el que en les distintes dependències de l'empresa exerceix funcions d'oficina, comptables o altres d'anàlogues.
  
1. Cap administratiu. És qui, proveït o no de poder, porta la responsabilitat directiva de l'oficina d'empresa. En depenen les diverses seccions administratives a les quals imprimeix unitat.
  
2. Oficial administratiu de primera. És qui, amb uns coneixements o experiència suficients, realitza amb iniciativa i responsabilitat, i seguint instruccions del cap administratiu, gerent o empresari, treballs com ara despatx de correspondència, comptabilitat, confecció de nòmines, liquidació d'assegurances i tots els treballs propis de l'oficina; pot tenir a les seues ordres personal administratiu d'inferior categoria.
  
3. Oficial administratiu de segona. És qui, amb coneixements i experiència suficients, realitza operacions auxiliars de comptabilitat, organitza arxius, classifica la correspondència, i també qualssevol altres funcions semblants d'anàloga importància, amb iniciativa i responsabilitat restringida, seguint instruccions del cap o caps superiors i podent tenir a les seues ordres personal administratiu d'inferior categoria. S'assimilen a aquesta categoria els taquimecanògrafs d'ambdós sexes.
  
4. Auxiliar administratiu. És l'empleat major de divuit anys que, sense iniciativa ni responsabilitat, es dedica dins de l'oficina a operacions elementals administratives i, en general, a les purament mecàniques inherents al treball en aquelles. S'assimilen a aquesta categoria els mecanògrafs i telefonistes d'ambdós sexes.
  
5. Aspirant administratiu. És qui, amb edat compresa entre setze i divuit anys, treballa al mateix temps que s'instrueix en funcions peculiars d'oficina administrativa.
  
Article 18. Grup C. Personal operari
  
Subgrup 1. Personal operari especialista:
  
1.1 Encarregat general d'estacions de servei. És l'empleat que té la comesa de coordinar i distribuir el treball de les diferents seccions, tenint sota el seu comandament tot el personal, dotat d'iniciativa pròpia amb la seua representació directa del gerent o propietari de l'estació.
  
1.2 Encarregat de torn. És qui dóna les ordres o instruccions de treball, rebudes de l'encarregat general, gerent o propietari. Té comandament sobre la resta del personal operari de l'estació, vigila els seus treballs, rep els subministraments de totes classes i n'efectua la distribució. A més a més, haurà de realitzar les mateixes funcions que estan encomanades als expenedors.
  
1.3 Mecànic especialista. És l'operari la missió del qual consisteix a reparar les avaries que es produïsquen en l'equip mòbil de l'empresa, com ara camions, cotxes, motors, tractors, muntacàrregues, aparells assortidors i auxiliars, etc., tenint-ne cura del manteniment perquè sempre estiguen en perfecte estat de funcionament i conservació.
  
1.4 Expenedor. És l'operari que realitza el subministrament i cobrament del combustible; realitza les funcions necessàries per a la recepció de les cisternes de carburant i de mercaderies o productes i en porta a cap la col·locació al lloc adequat o l'emmagatge segons que corresponga; atén les peticions que requerisquen els clients; porta a efecte la prestació als clients de tots els serveis que l'empresa establisca al centre de treball, inclosos els de tenda; realitza les liquidacions de torn dins de la seua jornada de treball i aquelles altres comeses de conservació, neteja i manteniment dels elements i llocs de treball, a excepció dels serveis i jardineria.
  
1.5 Greixador. És el que realitza el greixatge dels vehicles que se li confien, mitjançant els aparells i dispositius adequats. S'encarrega també del petrolejat.
  
1.6 Muntador de pneumàtics. És el que realitza, a més de la reparació dels pneumàtics, el seu muntatge, l'encreuament, la ratllada i l'equilibrament de les rodes, amb les màquines i els dispositius necessaris.
  
Subgrup 2. Aprenents:
  
Són els qui, al mateix temps que presten els seus serveis en formació i pràctica, atenen al manteniment normal que necessiten els clients, com ara neteja de parabrisa, verificació de la pressió dels pneumàtics i nivells d'aigua, aprenent l'ofici d'expenedor, sense que això implique disminució de les obligacions d'expenedor.
  
Article 19. Grup D. Personal subaltern
  
Són els qui exerceixen funcions per a les quals no es necessita major preparació que l'adquirida a les escoles de primer ensenyament i només tenen responsabilitat elemental, tant administrativa com de comandament.
  
1. Guarda. Té al seu càrrec la vigilància dels locals i les instal·lacions de l'empresa, i cursa els informes corresponents a les possibles incidències.
  
2. Personal de neteja. És el subaltern encarregat de la neteja i higiene de les distintes dependències i serveis de l'empresa.
  
Article 20. Oficis auxiliars
  
Es consideren com a tals aquells que, sense ser fonamentals per a l'activitat laboral afectada per aquest conveni, ni típics d'aquesta, utilitzen les empreses, i formen part del personal d'aquesta.
  
Aquest personal, definit pel conveni de treball en què siga principal l'ofici corresponent, s'assimilaran als nivells salarials de les categories professionals que més semblants siguen a aquelles indicades en el present conveni, i es regiran per aquest.
  
SECCIÓ SEGONA
  
Article 21. Mobilitat geogràfica
  
Els trasllats del personal que impliquen canvi de domicili familiar per a l'afectat podran efectuar-se per:
  
A. Trasllat per sol·licitud de l'interessat. Serà requisit necessari la prèvia acceptació per part de l'empresa, i el sol·licitant mancarà de dret a indemnització per les despeses que origine el canvi.
  
B. Trasllat realitzat per mutu acord entre empresa i treballador. Hom s'ajustarà a les condicions pactades per escrit entre ambdues parts.
  
C. Trasllat per necessitats del servei. Hom s'ajustarà quant als requisits, procediments i tràmits a allò que s'ha disposat en l'article 40 de l'Estatut dels Treballadors.
  
D. Permuta. L'empresari, sempre que ho concerten els mateixos permutants, en atenció a les categories, les necessitats del servei, i també valorant-ne l'aptitud en els seus destins, com qualsevol altra circumstància que és digna d'apreciar, podrà accedir a la permuta de treballadors.
  
Article 22. Canvi de centre de treball que no supose ni requerisca canvi de domicili del treballador
  
L'empresa podrà canviar de centre de treball els seus empleats, sempre que aquest canvi no supose ni requerisca canvi de domicili del treballador.
  
S'entén que no cal canvi de domicili del treballador quan el nou centre de treball al qual s'hi destine, no diste de l'anterior més de 35 km.
  
L'empresa estarà obligada a notificar amb cinc dies d'antelació, com a mínim, tant a l'afectat com a la representació dels treballadors, i mitjançant un escrit on s'especificarà la data d'efectes del canvi, la durada aproximada, i també les causes motivadores d'aquest. El treballador percebrà en compensació pel canvi les quantitats reflectides en l'article referents a dietes i quilometratge d'aquest conveni, mentre hi subsistisca.
  
CAPÍTOL V
  
Política salarial
  
Article 23. Característiques de les retribucions
  
Durant la vigència d'aquest conveni, el règim de retribucions estarà integrat pels següents conceptes:
  
A) Salari base
  
B) Complements salarials:
  
- Personals
  
- De lloc de treball
  
- Gratificacions extraordinàries.
  
S'estableix igualment un model oficial de liquidació, que figura com annex II del present conveni.
  
Article 24. Pagament de salaris
  
El pagament de salaris es realitzarà per mesos vençuts, dins dels cinc primers dies del mes següent a la data de la meritació, mitjançant efectiu, xec, taló, o transferència bancària.
  
Article 25. Salari base i revisió
  
A. Els salaris, des de l'1 de gener de 1998 fins al 31 de desembre de 1999, seran inicialment els que hi ha en la taula salarial (annex I), produint-se una regularització respecte del IPC de l'esmentat any.
  
Durant el segon any de vigència d'aquest conveni (1999), la taula salarial, una vegada revisada, si escau, d'acord amb allò que s'ha disposat en el paràgraf següent sobre revisió salarial, s'incrementarà inicialment en un 1%, regularitzant-se respecte del IPC de l'any 1999.
  
B. Revisió salarial. El primer any de vigència del conveni, i en el cas que el IPC establit per l'INE registrara el 31 de desembre de 1998 una variació distinta de l'1% inicialment pactat, s'efectuarà una revisió salarial només es constate aquesta circumstància. Aquesta variació es regularitzarà amb efectes de l'1 de gener de 1998, i per a portar-la a cap es prendrà com a referència la taula salarial del present conveni, pactada inicialment per a 1998.
  
Durant el segon any de vigència del conveni (1999), i en el cas que el IPC establit per l'INE registrara el 31 de desembre de 1999 una variació distinta de l'1%, s'efectuarà una revisió salarial només es constate oficialment aquesta circumstància. Aquesta variació es regularitzarà amb efectes de l'1 de gener de 1999, i per a portar-la a terme es prendrà com a referència la taula salarial utilitzada per a realitzar els increments inicialment pactats per a 1999.
  
Article 26. Complement d'antiguitat
  
A partir de l'1 de gener de 1996, es van modificar les condicions per a la percepció del complement d'antiguitat, que queda com a continuació s'indica:
  
1r. A partir de l'1 de gener de 1996, els augments per anys de servei es meritaran exclusivament per dos biennis i cinc quinquennis.
  
2n. Per cada bienni complit, es pagarà la quantitat de 3.000 pessetes, i per cada quinquenni complit, es pagarà la quantitat de 7.000 pessetes mensuals.
  
A tots els biennis i quinquennis, bé siga de nous o d'antics treballadors, que es complisquen amb posterioritat al 31 de desembre de 1995, se'ls aplicarà l'import assenyalat en el paràgraf anterior.
  
3r. Les quantitats que els treballadors cobraven en concepte d'antiguitat (de conformitat amb allò que s'ha establit en l'article 61 de la derogada Ordenança Laboral), es van integrar a partir de l'1 de gener de 1996 en una quantitat fixa consolidada amb el nom de plus d'antiguitat, que percebrà ad personam cada treballador. Aquest plus salarial no serà absorbible ni compensable.
  
4t. Aquestes quantitats podran ser negociades en futurs convenis.
  
Article 27. Nocturnitat
  
S'estableix per a tots els treballadors un complement consistent en 1.200 pessetes abonables des de l'1 de gener de 1998, per a tot el personal que realitze el seu treball entre les 22.00 h i les 06.00 h.
  
Percebran aquest complement, en la totalitat, tant els treballadors amb l'horari de 22.00 h a 06.00 h, com els de l'horari de 23.00 a 07.00. La resta de treballadors el cobraran en proporció al nombre d'hores treballades en allò que es denomina període nocturn.
  
Aquest complement es pagarà a tots els treballadors pertanyents a l'empresa per nit efectivament treballada.
  
Article 28. Gratificació a l'efectivitat laboral dels expenedors
  
Com a complement extrasalarial derivat de l'activitat d'expenedor, i per l'anterior menyscapte de diners, es pagarà a cada un dels treballadors d'aquesta categoria una quantitat anual de 82.600 pessetes susceptible de prorratejar-se per dotzenes parts, exempta de la base de cotització en no tenir concepte de remuneració i no excedir, tampoc, dels límits que per despeses s'estableixen en el Reial Decret 1.426/97, de 15 de setembre.
  
L'esmentada gratificació extrasalarial la percebran tots els treballadors que realitzen les funcions d'expenedor, per ser responsable del maneig de diners en efectiu i/o per les vendes de mercaderies i custòdia dels béns de l'empresa.
  
No obstant això, es mantindran a títol personal aquelles quantitats que van percebre els treballadors per la seua responsabilitat en el maneig de diners, (anterior complement de menyscapte de diners) i que superaren allò ací pactat; quantitats que quedaran congelades fins que no es veren superades per les acordades en aquesta indemnització extrasalarial.
  
Aquest concepte extrasalarial a l'efectivitat laboral s'entén que és totalment independent dels incentius (comissions) per vendes que hi pogueren haver pactats entre l'empresa i els treballadors.
  
Article 29. Plus de dies festius i diumenges
  
El treball que es preste en dies festius i diumenges es remunerarà amb un plus de 600 pessetes per jornada treballada entre el període 1 de gener de 1998 i 31 de desembre de 1998; l'esmentada xifra serà de 700 pessetes a partir de l'1 de gener de 1999, aplicable també a la part proporcional de les hores treballades, independentment dels descansos setmanals o les compensacions que legalment corresponga. (S'entén per dies festius, els catorze dies assenyalats en el calendari laboral anual).
  
Article 30. Plus de distància
  
Es pagarà un plus de distància a aquells treballadors que entre la seua població de residència i la ubicació de l'estació de servei hi haja més de dos quilòmetres, fixant-se un import de 15 pessetes per quilòmetre i tenint en compte que comptabilitzaran tots els que hi haja de diferència.
  
Article 31. Pagues extraordinàries
  
Els treballadors percebran, en proporció al temps treballat durant l'any, tres gratificacions extraordinàries, que es pagaran respectivament:
  
1. Paga de març: es pagarà de l'1 al 30 de març.
  
2. Paga d'estiu: es pagarà de l'1 al 30 de juny.
  
3. Paga de Nadal: es pagarà de l'1 al 20 de desembre.
  
L'import de cada una d'aquestes pagues serà de 30 dies de salari base de conveni, més l'antiguitat.
  
Article 32. No aplicació del règim salarial
  
L'increment salarial pactat aquest conveni podrà no aplicar-se en tot o en part, només en el cas d'empreses l'estabilitat econòmica de les quals poguera resultar danyada com a conseqüència de tal aplicació.
  
Per a acollir-se a l'esmentada inaplicabilitat, l'empresa haurà de formular la petició davant dels representants dels treballadors i a la Comissió Mixta del Conveni en el termini màxim de 30 dies des de la publicació del conveni en el DOGV, i adjuntar la següent documentació:
  
a) Memòria justificativa de la sol·licitud.
  
b) Documentació que acredite la causa invocada, entre la qual necessàriament hi haurà la presentada per l'empresa davant dels organismes oficials (Ministeri d'Hisenda i Registre Mercantil), referida als dos últims exercicis.
  
c) Proposta salarial alternativa.
  
Les parts podran aconseguir un acord en el termini de 15 dies, que haurà de ser notificat a la Comissió Mixta del Conveni perquè adquirisca eficàcia plena.
  
En aquests casos, la fixació de l'increment de salaris s'adequarà en l'àmbit de l'empresa, després de la negociació prèvia entre la direcció i els representants dels treballadors. Aquesta decisió s'emmarcarà dins d'un pla de viabilitat, en el qual haurà de fixar-se la posterior actualització dels salaris.
  
El pagament de les diferències que s'han deixat de percebre, s'efectuarà només es constate objectivament que l'empresa té un superàvit o beneficis en quantitat suficient per a cobrir les esmentades diferències.
  
En el cas de no arribar-hi, la qüestió s'elevarà a la Comissió Mixta del Conveni, que serà la competent per a resoldre en definitiva i, si escau, fixar les condicions salarials alternatives.
  
CAPÍTOL VI
  
Jornada de treball, horari,
  
hores extraordinàries i vacances
  
Article 33. Jornada de treball
  
S'estableix una jornada ordinària de treball de 1.792 hores anuals.
  
En tots els centres que estiguen oberts durant les 24 hores del dia, s'establiran torns rotatius.
  
Els horaris podran ser:
  
- De 06.00 h a 14.00 h.
  
- De 7.00 h a 15.00 h.
  
- De 14.00 h a 22.00 h.
  
- De 15.00 h a 23.00 h.
  
- De 22.00 h a 06.00 h.
  
- De 23.00 h a 07.00 h.
  
Als centres oberts exclusivament durant el dia, els horaris seran:
  
- De 06.00 h a 14.00 h i de 14.00 h a 22.00 h.
  
- De 07.00 h a 15.00 h i de 15.00 h a 23.00 h.
  
La jornada ací pactada no podrà ser partida, llevat d'acord exprés entre empresa i treballador. L'elecció d'un horari o d'un altre serà decidit per l'empresa.
  
El calendari laboral es fixarà de comú acord entre empresa i treballadors, on es tinga en compte la jornada diària, setmanal, les vacances i els quadrants anuals.
  
Amb aquesta finalitat s'establirà un calendari de manera que un treballador no treballe més de dos diumenges consecutius.
  
Article 34. Canvi d'horari
  
El personal administratiu gaudirà de dotze setmanes de jornada intensiva amb horari de 08.00 h a 15.00 h, ambdues inclusivament, durant el període comprés entre el 21 de juny i el 21 de setembre.
  
No serà obligatori per a les empreses concedir aquestes setmanes de jornada intensiva simultàniament a tota la plantilla del personal administratiu.
  
Quan concórreguen circumstàncies especials de força major, les empreses podran adaptar els seus horaris de mutu acord amb els mateixos treballadors.
  
Així mateix, es respectaran els pactes existents o futurs en aquesta matèria entre treballador i empresari.
  
Tot allò que s'ha establit en aquest article en matèria de jornada intensiva, és d'aplicació únicament i exclusivament al personal administratiu de les estacions de servei.
  
Article 35. Descans en jornada continuada
  
Quan la jornada es realitze de forma continuada, s'hi estableix un descans de quinze minuts, el qual es considerarà com a temps de treball efectiu, i s'haurà de gaudir fora de les hores de major activitat.
  
Article 36. Vacances
  
Les vacances seran de trenta dies naturals, i s'agafaran per torns rotatius.
  
Les vacances podran gaudir-se durant tot l'any per qüestions tècniques, organitzatives o productives, i en règim normal preferentment als mesos de juny, juliol, agost i setembre.
  
Les empreses determinaran el calendari de vacances els primers mesos de l'any, o bé els dos últims mesos de l'any anterior, de comú acord amb els treballadors.
  
La situació de baixa temporal per malaltia o accident suspendrà el còmput o gaudi de les vacances, per la qual cosa els restants dies no gaudits seran aplicats durant el mateix any per mutu acord de les parts, ajustant-se sempre a l'esquema organitzatiu de l'empresa.
  
Article 37. Hores extraordinàries
  
Tindran la consideració d'hores extraordinàries les que excedeixen de la jornada ordinària de treball, ja siga en còmput diari, setmanal o anual.
  
Les parts signants del present conveni creuen convenient establir limitacions quant a la realització d'hores extraordinàries es refereix, per la qual cosa:
  
- Les hores extraordinàries habituals se suprimeixen totalment.
  
- Les hores extraordinàries estructurals es realitzaran amb caràcter voluntari.
  
- Les hores extraordinàries de força major seran de realització obligatòria.
  
S'entendrà com a hores extraordinàries estructurals aquelles que es realitzen per a atendre períodes punta de producció, absències imprevistes, canvis de torn o manteniment.
  
El valor de l'hora extraordinària s'incrementarà en un 50% respecte de l'hora ordinària, tant si es paga econòmicament, com si es compensa amb períodes de descans, que hauran de gaudir-se, si escau, en un termini màxim de tres mesos des de la realització de les hores.
  
CAPÍTOL VII
  
Desplaçaments, dietes, llicències i excedències
  
Article 38. Desplaçaments i dietes
  
Els treballadors que per necessitat de l'empresa hagen d'efectuar viatges o desplaçaments a poblacions distintes d'aquella on radique el seu centre de treball, percebrà una dieta de 1.500 pessetes, quan realitzen una menjada fora i pernocten en el seu domicili, i la quantitat de 3.000 pessetes quan realitzen les dues menjades fora.
  
En els desplaçaments, si el treballador utilitza el seu vehicle se li pagarà la quantitat de 25 pessetes per quilòmetre recorregut, tenint en compte la distància que hi haja entre el centre de treball i el lloc on es desplace.
  
Si el desplaçament s'efectua per mitjà del transport públic, el treballador haurà de justificar la quantitat pagada, l'import de la qual li serà satisfet per l'empresa.
  
Article 39. Permís per maternitat
  
La dona treballadora tindrà els drets reconeguts per la llei en aquesta matèria. En el cas que demane una excedència per un termini màxim de tres anys, haurà de sol·licitar la reincorporació amb un mes d'antelació respecte de la data de l'acabament d'aquesta i l'empresa haurà d'acceptar-la amb tots els drets reconeguts en el moment de la seua concessió.
  
Article 40. Permisos
  
Retribuïts: El treballador, avisant amb la possible antelació, i justificant-ho adequadament, podrà faltar o absentar-se del treball amb dret a la seua remuneració, per algun dels motius i durant el temps màxim que a continuació s'exposa:
  
A) Quinze dies naturals en cas de matrimoni.
  
B) Quatre dies, que hauran d'ampliar-se a tres més, quan el treballador necessite realitzar algun desplaçament a l'efecte o localitat distinta d'aquella on tinga la seua residència habitual, en casos de part de l'esposa, o malaltia greu o mort del cònjuge, ascendents o descendents fins al tercer grau.
  
C) Un dia per trasllat del seu domicili habitual.
  
D) Pel temps indispensable, per al compliment d'un deure inexcusable de caràcter públic i personal, degudament justificat.
  
E) Un dia per matrimoni de pares, fills, germans o cunyats, sent un dia més si l'esdeveniment és fora de la província.
  
F) Pel temps indispensable i necessari per a acudir a consulta mèdica, sempre que es justifique adequadament.
  
G) Un dia laborable dins de l'any natural de descans, per a tots els treballadors afectats per aquest conveni que gaudirà després de l'acord previ entre empresa i treballador, preferentment en període vacacional, Nadal i Setmana Santa, tenint en compte les exigències productives, tècniques i organitzatives.
  
No retribuïts: Sense perjudici d'allò que s'ha disposat en l'apartat anterior d'aquest article, en els casos previstos en l'apartat B), el treballador tindrà a més a més dret a una llicència de tres dies sense remuneració, que haurà d'ampliar-se a quatre dies, així mateix sense remuneració, en el supòsit d'haver de desplaçar-se el treballador a l'efecte a una localitat distinta d'aquella on tinga la seua residència habitual.
  
Article 41. Excedències
  
Excedència voluntària. El treballador amb una antiguitat en l'empresa almenys de cinc anys, tindrà dret que se li reconega situació d'excedència voluntària per un període mínim de dos i no major de cinc, sense que en cap cas es puga produir tal situació en els contractes de durada determinada.
  
Per a acollir-se a una altra excedència voluntària, el treballador haurà de cobrir un nou període almenys de quatre anys de servei efectiu a l'empresa.
  
L'excedència voluntària s'entendrà sempre concedida sense dret a percebre cap retribució de l'empresa ni es computarà a cap efecte.
  
El temps d'excedència no podrà ser utilitzat per a prestar servei en empresa semblant o que implique concurrència. En cas d'incompliment d'aquesta norma, s'entendrà que es rescindeix voluntàriament el contracte laboral, amb tots els seus drets.
  
La reincorporació haurà de ser sol·licitada per escrit amb un mes d'antelació respecte de la data de l'acabament del gaudi de l'excedència. Si la sol·licitud s'insta abans que transcórrega el primer any d'excedència, la reincorporació del treballador serà automàtica amb tots els drets reconeguts a l'inici, bé en la seua antiga categoria o semblant, si n'hi haguera vacant, bé en lloc d'inferior categoria fins que aquesta es produïsca. Si la reincorporació se sol·licita transcorregut el primer any, el treballador només tindrà un dret preferent al reingrés en les vacants d'igual o semblant categoria a la seua que hi haguera o que es produïren a l'empresa.
  
Als llocs de lliure designació de l'empresa, aquesta determinarà quan reingresse si el treballador torna a ocupar el lloc que tenia confiat amb anterioritat a l'excedència o si li n'adjudica un altre de distint.
  
La petició d'excedència haurà de ser formulada per escrit, i haurà de ser resolta dins dels trenta dies des de la seua presentació, atenent-se dins de les possibilitats que permeten les necessitats del servei.
  
En cap cas el nombre d'excedents podrà ultrapassar el 5 % de la plantilla de cada centre de treball, i es computaran les fraccions per unitat. En empreses de fins a 50 treballadors, podran acollir-se com a màxim a l'excedència tres treballadors.
  
En el supòsit de tancament de l'empresa, aquesta s'obliga a cridar tots els treballadors que es troben en situació d'excedència a l'efecte que es reincorporen als seus llocs de treball.
  
CAPÍTOL VIII
  
Article 42. Peces de roba de treball
  
Les empreses estan obligades a proporcionar peces de roba de treball en el nombre i la forma següents:
  
- Dos uniformes d'estiu i dos d'hivern.
  
- Dos parells de sabates anuals.
  
- Una peça d'abric cada dos anys.
  
Als centres de treball que no disposen de marquesines protectores per a la pluja, es dotarà els treballadors que presten els seus serveis en l'exterior, amb peces impermeables.
  
Les peces de roba treball seran d'ús individual i es consideraran com pertanyents a l'empresa fins a la seua caducitat en els temps que s'indica; hauran de ser utilitzades exclusivament per al servei d'aquesta.
  
Article 43. Assegurança d'invalidesa i mort
  
Les pòlisses de les assegurances d'accidents ja contractades o que contracten les empreses per a cobrir la responsabilitat en els casos d'invalidesa o mort, hauran de garantir, en cas de mort: 3.000.000 de pessetes, i en cas d'invalidesa: 3.250.000 pessetes.
  
Els riscos que es produïsquen derivats d'accident amb ocasió o com a conseqüència del treball es cobriran d'acord amb el següent desglossament:
  
Primer: mort, tres milions de pessetes.
  
Segon: gran invalidesa, tres milions dues-centes cinquanta mil pessetes.
  
Tercer: invalidesa absoluta per a qualsevol tipus d'activitat remunerada, tres milions dues-centes cinquanta mil pessetes.
  
Quart: invalidesa total que l'incapacite per a l'exercici del seu treball habitual, tres milions dues-centes cinquanta mil pessetes.
  
Les empreses hauran de concertar la cobertura del risc previst en aquest article dins dels trenta dies següents a la publicació del present conveni en el Diari Oficial de la Generalitat Valenciana. Quan s'haja produït la contractació o la renovació de la pòlissa, l'empresa haurà de facilitar una fotocòpia a cada treballador en el termini de dos mesos.
  
Article 44. Jubilació
  
En la mateixa línia de l'article anterior, i d'acord amb els possibles efectes que amb vista a pal·liar l'atur hi poguera tenir, els signants d'aquest conveni acorden la jubilació als 64 anys, amb el 100% dels drets passius, dels treballadors que així ho sol·liciten, comprometent-se les empreses a la contractació simultània de treballadors joves o perceptors de l'assegurança de desocupació en nombre igual al de les jubilacions anticipades que es pacten, amb els contractes que es preveu en el Reial Decret Legislatiu 1.194/1995, de 17 de juliol, mínim un any.
  
Article 45. Seguretat Social
  
En els casos d'incapacitat temporal per al treball, motivada per accident, les empreses afectades per aquest conveni es comprometen a completar les prestacions de la Seguretat Social fins a aconseguir l'import del salari real del treballador que cause baixa per aquest motiu.
  
En el cas d'incapacitat temporal per malaltia amb hospitalització, les empreses complementaran fins al 100 %, durant els quinze primers dies de l'esmentada hospitalització.
  
Article 46. Pluriocupació
  
Els signants d'aquest conveni estimen convenient eradicar la pluriocupació com a regla general.
  
En aquest sentit les empreses no faran contractacions de treball a persones que estiguen contractades a jornada completa en una altra empresa. Sí que podran fer-ho, no obstant això, quan l'esmentada contractació s'efectue en jornada a temps parcial, sempre que en conjunt no supere la jornada ordinària de treball.
  
Article 47. Cursos de formació professional i Comité Paritari
  
1. Les parts signants d'aquest conveni s'adhereixen al II Acord Nacional de Formació Contínua, subscrit per les confederacions empresarials i sindicals, i també, si és procedent, als possibles acords als quals s'arribe en la Comissió Paritària de Formació Professional Contínua per al sector d'estacions de servei de la Comunitat Valenciana.
  
Les empreses assumiran al seu càrrec el 50% de l'import del temps que els seus treballadors dediquen a l'esmentada formació contínua, i també de les despeses i de les dietes, si escau.
  
2. Les empreses podran organitzar cursos de formació i perfeccionament del personal amb caràcter gratuït, a fi d'aconseguir-ne la promoció professional, segons les últimes disposicions en matèria formativa.
  
3. Es constituirà un comité paritari format per 4 representants de les empreses i 4 dels treballadors l'objecte del qual serà elaborar plans de formació professional destinats a adequar tecnologies i facilitar la formació professional.
  
Seran funcions d'aquest Comité Paritari:
  
a) Realitzar, per si o per mitjà d'entitats especialitzades, estudis de caràcter projectiu respecte de les necessitats de mà d'obra en el sector d'estacions de servei i les seues corresponents qualificacions.
  
b) Proposar i executar accions formatives en les seues diverses qualitats i nivells, ja siga amb programes que puguen impartir-se als centres de formació d'empresa, o els que en el futur puguen constituir-se, i també a través dels programes nacionals o internacionals desenvolupats pels organismes competents.
  
c) Col·laborar, d'acord amb les pròpies possibilitats, o mitjançant entitats especialitzades en el diagnòstic i disseny de programes puntuals de formació d'empresa, tenint en compte les especificacions genèriques o individuals dels treballadors afectats.
  
d) Coordinar i seguir el desenvolupament de formació en pràctiques dels alumnes que siguen rebuts per les empreses en el marc dels acords signats a escala sectorial o d'empreses.
  
e) Avaluar de manera continuada totes les actuacions iniciades, a fi de revisar les orientacions, promoure noves activitats, i actualitzar la definició dels objectius de la formació professional.
  
CAPÍTOL IX
  
Drets sindicals
  
Article 48. Drets sindicals
  
Els treballadors tindran dret a elegir un representant per estació de servei, sempre que la plantilla d'aquesta siga superior a quatre treballadors, amb els drets reconeguts als delegats de personal en la legislació vigent.
  
Les empreses afectades per aquest conveni reconeixen com a interlocutors naturals en el tractament i substanciació de les relacions laborals les centrals sindicals implantades. Als efectes previstos en aquest conveni, les empreses afectades respectaran el dret de tots els treballadors a sindicar-se lliurement i no discriminar i fer dependre l'ocupació del treballador a la condició que no s'afilie o renuncie a la seua afiliació sindical.
  
Es concedeixen les hores necessàries per als delegats i membres del comité d'empresa a l'efecte de la negociació col·lectiva, creant-se la figura del delegat provincial.
  
Les centrals sindicals signants donaran a conéixer a la representació legal de la part econòmica, els representants provincials de les esmentades centrals, els quals tindran un crèdit de 30 hores mensuals per a la seua activitat sindical, independentment de les hores sindicals a què tinguen dret els delegats de personal o membres del comité d'empresa.
  
El cost econòmic de les hores sindicals haurà de fer-lo efectiu la Federación Mediterránea de Estaciones de Servicio.
  
CAPÍTOL X
  
Prevenció de riscos laborals
  
Article 49. Seguretat i higiene
  
Ambdues parts, davant de l'entrada en vigor de la Llei de Prevenció de Riscos Laborals, Llei 31/1995, de 8 de novembre, reconeixen la necessitat d'adaptar les relacions laborals dins del marc jurídic de referència, i també dels reglaments i disposicions normatives que en un futur es dicten a l'empara de l'anterior. Per al compliment d'aquest fi, les parts es comprometen mitjançant la creació d'una comissió paritària, al desenvolupament de les mesures i els plans de prevenció necessaris per al compliment de les obligacions de l'empresa, i la protecció dels drets dels treballadors.
  
Com a mínim s'efectuarà una revisió mèdica anual a tots els treballadors de cada estació de servei, amb anàlisis, plom en la sang i repercussió de les noves gasolines i productes carburants.
  
Es crearà una comissió de salut laboral la composició de la qual siga paritària. Per al nomenament de la representació dels treballadors es mantindrà l'índex de representativitat que cada central sindical tinga en el sector d'estacions de servei en l'àmbit de la Comunitat Valenciana.
  
La Comissió no excedirà de vuit membres, quatre d'ells en representació dels treballadors, quatre d'ells en representació de les empreses, i un metge especialista, amb veu però sense vot, nomenat de mutu acord per les parts.
  
Ambdues representacions es comprometen a mantenir reunions periòdiques trimestrals, després de la convocatòria prèvia de qualsevol de les parts amb quinze dies d'antelació.
  
Les funcions bàsiques de la Comissió de Salut Laboral tindran com a objectius prioritaris:
  
1. Promoure l'observança de les disposicions legals vigents en la prevenció dels riscos professionals a les estacions de servei.
  
2. Prestar assessorament a les empreses per a evitar i/o reduir riscos que atempten contra la integritat física i salut dels treballadors.
  
3. Donar a conéixer les normes i procediments que en matèria de seguretat i higiene dicten els organismes especialitzats en aquesta matèria.
  
4. Ser informat sobre els resultats estadístics dels reconeixements mèdics que realitzen en aquest sector.
  
La designació dels delegats de prevenció a què fa referència la Llei 31/1995, de 8 de novembre, serà realitzada pels representants dels treballadors entre la totalitat de la plantilla, els quals, per a la realització de les seues funcions, disposaran del crèdit horari que els siga cedit expressament pels representants legals dels treballadors.
  
Article 50. Dificultat
  
Els treballs de neteja en l'interior de cisternes o qualsevol dipòsit dedicats a l'emmagatzematge de carburants, no podran ser exercits pel personal inclòs en el present conveni col·lectiu, i serà comesa d'empreses amb personal especialitzat a tal fi.
  
CAPÍTOL XI
  
Règim de faltes i sancions
  
Article 51. Règim disciplinari
  
Els treballadors podran ser sancionats per la direcció de l'empresa d'acord amb la graduació de faltes i sancions que s'estableixen en els articles següents. Qualsevol falta comesa per un treballador es classificarà atenent la seua importància, transcendència i intenció en lleu, greu o molt greu.
  
Article 52. Faltes lleus
  
1. La falta de puntualitat, fins a tres en un mes, en l'assistència al treball, amb retard no justificat superior a cinc minuts i inferior a trenta minuts en l'horari d'entrada.
  
2. No cursar en temps oportú la baixa corresponent quan es falte al treball per motiu justificat, llevat que es prove la impossibilitat de haver-ho efectuat.
  
3. L'abandó del servei sense causa fonamentada, encara que siga per breu temps. Si com a conseqüència d'aquest s'originara perjudici d'alguna consideració a l'empresa o és causa d'accident als seus companys de treball, aquesta falta podrà ser considerada com greu o molt greu, segons els casos.
  
4. Xicotets descuits en la conservació del material.
  
5. Falta de neteja i higiene personal.
  
6. No atendre el públic amb la correcció i diligència degudes.
  
7. No comunicar a l'empresa els canvis de residència o domicili.
  
8. Faltar al treball un dia al mes sense causa justificada.
  
Article 53. Faltes greus
  
1. Més de tres faltes no justificades de puntualitat en l'assistència al treball durant un període d'un mes.
  
2. Absència, sense causa justificada, per dos dies, durant un període d'un mes.
  
3. No comunicar amb la puntualitat deguda els canvis experimentats en la família que puguen afectar a la Seguretat Social o institucions de previsió. La falta maliciosa en aquestes dades es considerarà com a falta molt greu.
  
4. Lliurar-se a jocs o distraccions en hores de servei.
  
5. La simulació de malaltia o accident.
  
6. La desobediència als seus superiors en qualsevol que siga la matèria del servei. Si implicara crebant manifest de la disciplina davant de la Direcció o els encarregats, i de companys o clients, o se'n derivara perjudici notori per a l'empresa, podrà ser considerada com molt greu.
  
7. Simular la presència d'un altre treballador, fitxant, contestant i firmant per ell.
  
8. La negligència o desídia en el treball que afecte la bona marxa del servei.
  
9. La imprudència en acte de servei. Si implicara risc d'accident per al treballador, per als seus companys o perill d'avaria per a les instal·lacions, podrà ser considerada molt greu.
  
10. Realitzar, sense l'oportú permís, treballs particulars durant jornada, i també emprar ferramentes de l'empresa per a usos propis.
  
11. Fumar el personal o encendre mistos, encenedors o qualsevol altre aparell anàleg dins de la zona definida reglamentàriament com perillosa, o servir productes a qui estiga executant qualsevol d'aquests actes.
  
12. Abastir un vehicle amb el motor en marxa, o els llums encesos.
  
13. Les derivades de la causa prevista en l'apartat tres de l'anterior.
  
14. La reincidència en falta lleu (tret de la puntualitat), encara que siga de distinta naturalesa, dins del trimestre i havent mitjançat amonestació escrita.
  
Article 54. Faltes molt greus
  
1. Més de deu faltes no justificades de puntualitat en l'assistència al treball, comeses en un període de sis mesos, o vint durant un any.
  
2. El frau, falsedat o abús de confiança en les gestions encomanades; l'apropiació indeguda, el furt o robatori, tant a l'empresa com als companys de treball o qualsevol altra persona dins de les dependències de l'empresa o durant acte de servei en qualsevol lloc.
  
3. Fer desaparéixer, inutilitzar, destrossar o causar desperfectes en primeres matèries, útils, ferramentes, maquinària, aparells, instal·lacions, edificis, efectes i documents de l'empresa, sempre que es faça amb evident mala intenció o negligència reiterada.
  
4. La condemna per delicte de robatori, furt o malversació comeses fora de l'empresa o per qualsevol altra classe de fets que puguen implicar per a aquesta desconfiança respecte al seu autor, i en tot cas, la durada superior a sis anys, dictada pels tribunals de justícia.
  
5. La continuada i habitual falta de neteja o higiene, de tal índole que produïsca falta i queixes justificades per part dels seus companys de treball.
  
6. L'embriaguesa o toxicomania, habituals o transitòries, si repercuteixen negativament en el treball.
  
7. Violar el secret de la correspondència o documentació reservades de l'empresa o revelar a elements estranys a aquesta dades de reserva obligada.
  
8. Els mals tractes de paraula o obra, abús d'autoritat o falta greu de respecte i consideració als caps o els seus familiars, i també als companys o subordinats.
  
9. Dedicar-se a activitats que impliquen competència envers l'empresa
  
10. Causar accidents greus per imprudència o negligència.
  
11. Abandonar el treball en lloc de responsabilitat sense autorització del superior.
  
12. La disminució voluntària i continuada en el rendiment del treball
  
13. Originar freqüents disputes i baralles amb els companys de treball.
  
14. Les derivades de les causes previstes en l'apartat tres, article 51, i apartats 3, 6 i 9 de l'article 52.
  
15. La reincidència en falta greu, encara que siga de distinta naturalesa, sempre que es cometa dins dels sis mesos següents de haver-se produït la primera vegada.
  
Article 55
  
Tot treballador podrà donar compte per escrit a la direcció de l'empresa dels actes que suposen abús d'autoritat dels seus caps immediats. Rebut l'escrit, la direcció de l'empresa obrirà l'oportú expedient.
  
Article 56
  
L'enumeració de les faltes en lleus, greus o molt greus feta en els articles anteriors és merament enunciativa, i no impedeix que puguen haver-ne d'altres, les quals seran qualificades segons l'analogia que guarden amb aquelles.
  
Article 57
  
Correspon a les empreses la facultat d'imposar sancions d'acord amb la graduació de faltes i sancions que s'establisquen en les disposicions legals de caràcter general i en el present conveni.
  
Article 58
  
Les sancions màximes que podran imposar-se en cada cas, atenent la gravetat de la falta comesa, seran les següents:
  
A. Per faltes lleus: amonestació verbal i amonestació per escrit.
  
B. Per faltes greus: suspensió d'ocupació i sou d'un a quinze dies.
  
C. Per faltes molt greus: suspensió d'ocupació i sou per un període de 16 dies a 3 mesos; trasllat forçós a una altra localitat, sense dret a cap indemnització, i acomiadament.
  
Les sancions que en l'ordre laboral puguen imposar-se, s'entenen sense perjudici de passar el tant de culpa als tribunals competents quan el fet comés puga ser constitutiu de falta o delicte.
  
Article 59. Prescripció
  
Les faltes lleus prescriuran als deu dies; les greus als vint dies; i les molt greus als seixanta dies, a partir de la data en què l'empresa va tenir coneixement de la seua comissió, i en tot cas, als sis mesos d'haver-se comés.
  
Article 60
  
Les empreses anotaran en els expedients personals dels treballadors les sancions que els siguen imposades, que en tot cas es consideraran anul·lades si tractant-se de faltes lleus transcorregueren sis mesos sense haver reincidit en nova falta. Si es tractara de faltes greus o molt greus, el termini anteriorment esmentat s'elevarà a dos i cinc anys, respectivament.
  
Article 61
  
Quant a la tramitació de la imposició de sancions, hom s'ajustarà a allò que s'ha disposat en la Llei de Procediment Laboral.
  
DISPOSICIONS ADDICIONALS
  
Primera
  
Independentment de la data de publicació d'aquest conveni en el DOGV, les taules salarials i els endarreriments derivats del conveni des de l'1 de gener de 1998, s'hauran de pagar abans del 31 d'octubre de 1998.
  
Segona
  
En el cas que una futura disposició legal, bé de caràcter estatal o autonòmic, o una resolució de l'autoritat laboral, jurisdicció social, o qualsevol altre òrgan competent, modifique, altere, o no aprove alguna norma del present text; i segons el criteri de les parts el contingut essencial d'algun punt d'allò que s'ha pactat en el present conveni quedara desvirtuat, qualsevol dels que intervenen podrà denunciar aquesta circumstància dins del mes següent a la publicació o notificació de l'esmentada resolució. En aquest cas s'insta a la Comissió Mixta d'Interpretació i Seguiment del Conveni que es reunisca amb caràcter d'urgència amb la finalitat de renegociar les matèries o continguts afectats en el present conveni per les esmentades disposicions legals o resolucions judicials o administratives.
  
En cas de discrepància, se sotmetrà la qüestió als tribunals de la jurisdicció social.
  
Tercera
  
Solució extrajudicial de conflictes col·lectius. Per a la solució d'aquests conflictes ambdues parts se sotmeten expressament al sistema vigent a la Comunitat Valenciana.
  
ANNEX I
  
Taula salarial per a 1998
  
Categories Salari base
  
 mes o dia PTA
  
PERSONAL TÈCNIC TITULAT 138.526
  
PERSONAL ADMINISTRATIU
  
1. Encarregat general 138.526
  
2. Cap administratiu 126.690
  
3. Oficial administratiu 1ª 120.031
  
4. Oficial administratiu 2ª 113.231
  
5. Auxiliar administratiu 109.680
  
6. Aspirant a administratiu 85.917
  
PERSONAL OPERARI
  
1. Personal operari especialista
  
1.1 Encarregat de torn 4.002
  
1.2 Mecànic especialista 3.592
  
1.3 Expenedor 3.534
  
1.4 Greixador 3.534
  
1.5 Llavador 3.534
  
1.6 Conductor 3.534
  
1.7 Muntador de pneumàtics 3.534
  
2. Personal operari no especialista
  
2.1 Mosso d'estació de servei 3.514
  
2.2 Ajudant de cuina 3.093
  
3. Aprenent 3.093
  
Personal subaltern
  
1. Magatzemista 3.514
  
2. Cobrador 3.656
  
3. Ordenança 3.450
  
4. Grum 3.093
  
5. Guarda 3.514